ธอส.ขยายวงเงินสินเชื่อบ้าน 63 ปี สามารถยื่นคำขอกู้ได้ถึง 2 ธ.ค.59
ธอส.ขยายวงเงินสินเชื่อบ้าน 63 ปี เพิ่ม 7,500 ลบ. รวมเป็น 37,500 ลบ. และขยายระยะเวลาในการยื่นคำขอกู้และทำนิติกรรมจากเดิมภายในวันที่ 31 ตุลาคม 2559 เป็นจนถึงวันที่ 2 ธันวาคม 2559 หรือภายใต้กรอบวงเงินที่ธนาคารกำหนด
3 พ.ย. 2559

นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ภายหลังจากธนาคารได้จัดทำโครงการสินเชื่อบ้าน 63 ปี ธอส. อัตราดอกเบี้ย 0.63% ต่อปีนาน 5 เดือนแรก พร้อมยกเว้นค่าธรรมเนียมถึง 4 ฟรี ได้แก่ 1.ฟรีค่าจดทะเบียนจำนอง 1% ของวงเงินกู้ตามสัญญากู้เงิน 2.ฟรีค่าธรรมเนียมการยื่นกู้ 3.ฟรีค่าประเมินราคาหลักประกันทุกวงเงินกู้ และ 4.ฟรีค่าจดทะเบียนสิทธิและนิติกรรม ภายใต้กรอบวงเงินรวม 30,000 ล้านบาท โดยเปิดรับยื่นคำขอกู้ตั้งแต่ต้นเดือนกันยายนที่ผ่านมา ล่าสุด ณ วันที่ 31 ตุลาคม 2559 พบว่ามีลูกค้าประชาชนให้ความสนใจแห่ยื่นขอสินเชื่อโครงการดังกล่าวแล้วกว่า 27,000 ล้านบาท
ทั้งนี้ เพื่อเป็นการลดภาระค่าใช้จ่ายด้านที่อยู่อาศัยและสร้างโอกาสทำให้คนไทยมีบ้าน ธนาคารจึงได้ขยายกรอบวงเงินโครงการดังกล่าวเพิ่มเป็น 37,500 ล้านบาท (หรือเพิ่มขึ้น 7,500 ล้านบาท) และขยายระยะเวลาในการยื่นคำขอกู้และทำนิติกรรมจากเดิมภายในวันที่ 31 ตุลาคม 2559 เป็นจนถึงวันที่ 2 ธันวาคม 2559 หรือภายใต้กรอบวงเงินที่ธนาคารกำหนด
ภายใต้เงื่อนไขเดิม คือ อัตราดอกเบี้ยพิเศษ 5 เดือนแรก เท่ากับ MRR–6.12% ต่อปี (หรือเท่ากับ 0.63% ต่อปี คิดจากดอกเบี้ย MRR ธอส.ปัจจุบันเท่ากับ 6.75% ต่อปี) เดือนที่ 6 – 36 ดอกเบี้ยเท่ากับ MRR–3.12% ต่อปี (หรือเท่ากับ 3.63% ต่อปี) ให้กู้เพื่อซื้อ ปลูกสร้าง ต่อเติม ซ่อมแซม ไถ่ถอนจำนองจากสถาบันการเงินอื่น และซื้ออุปกรณ์ที่เกี่ยวเนื่องเพื่อประโยชน์ในการอยู่อาศัยพร้อมกับกู้เพื่อซื้อ ปลูกสร้าง ต่อเติม ซ่อมแซม หรือไถ่ถอนจำนอง
นอกจากนี้ ยังได้รับการยกเว้นค่าธรรมเนียมถึง 4 ฟรี ได้แก่ 1.ฟรีค่าธรรมเนียมการยื่นกู้ (0.1% ของวงเงินทำนิติกรรม) 2.ฟรีค่าประเมินราคาหลักประกันทุกวงเงินกู้ (1,900 / 2,800 /3,100 บาท ตามวงเงินกู้) 3.ฟรีค่าจดทะเบียนสิทธิและนิติกรรม (1,000 บาท) และ 4.ฟรีค่าจดทะเบียนจำนอง 1% ของวงเงินกู้ตามสัญญากู้เงิน